Prílohy

1.	Príklady súčasných a pripravovaných systémov spoplatnenia vo Francúzsku, Nemecku, Rakúsku a Českej republike 
2.	Spoločnosť ERTICO
3.  Porovnanie sadzobníkov diaľničných nálepiek u nás a v susedných štátoch

Príloha č. 1 
Príklady súčasných a pripravovaných systémov spoplatnenia vo Francúzsku, Nemecku, Rakúsku a Českej republike 
Francúzsko
6 316 km spoplatnených francúzskych diaľnic prevádzkuje 9 koncesných spoločností, 6 z nich je verejných (s účasťou štátu), dve prevádzkujú medzinárodné tunely a jedna je súkromná. Zvyšných 1 989 km diaľnic je štátnych a nespoplatnených. Priemerná výška mýta  je 0,40 FRF na 1 km a mýto je možné uhradiť v hotovosti, kreditnou kartou alebo šekom. 

Všetky koncesné spoločnosti majú zavedený samostatný systém manuálneho  a elektronického výberu mýta (Télépáage). Od júla 2000 je zavedený jednotný systém pre Télépáage vo všetkých spoločnostiach zatiaľ pre  ľahké motorové vozidlá. Elektronický systém vyberania mýta umožňuje zrealizovať platbu bez zastavenia vozidla so zabezpečenou interoperabilitou systémov a štandardov EÚ. 

V súčasnosti je evidovaných vo Francúzsku 500 000 abonentov , ktorým jednotlivé spoločnosti okrem výberu poplatkov ponúkajú aktuálne meteorologické správy, informácie výskytu zápch,  informácie navigačné (možnosti obchádzkových trás) a informácie o službách. Systémy sú previazané na riadenie premávky cez premenlivé dopravné značenie , rádio, palubné zariadenia a internet.

Vo Francúzsku príjmy zo všeobecných daní a ostatných poplatkov platených  užívateľmi ciest kryjú takmer všetky náklady na výstavbu, opravy a údržbu diaľnic a ciest. Rezort dopravy pripravuje v súlade s predpismi EÚ výber zvláštneho mýta pre nákladné vozidlá pri zohľadnení miery poškodzovania životného prostredia.

Nemecko

Celá nemecká dopravná infraštruktúra je financovaná verejným sektorom. Jediným poplatkom vztiahnutým na používanie cestnej infraštruktúry je Euronálepka, ktorou sú od roku 1994 spoplatňované nákladné vozidlá o celkovej hmotnosti nad 12 ton. Táto nálepka platí rovnako aj v Belgicku, Holandsku, Luxembursku, Dánsku a Švédsku. Poplatok zakúpený v ktoromkoľvek z uvedených štátov umožňuje používať diaľničnú infraštruktúru v ostatných členských štátoch.

Dňa 15.08.2001 prijal nemecký parlament zákon o elektronickom  spoplatnení nákladnej dopravy nad 12 ton s účinnosťou od roku 2003 zavedením  systému  EFC Road pricing . Podstatou zákona o zavedení poplatkov - mýta pre nákladnú dopravu je dosiahnuť zlepšenie podmienok dopravných prúdov  v miestach dopravných kongescií. Prostriedky získané zo spoplatnenia nákladnej dopravy možno použiť len na vylepšenie cestnej infraštruktúry . Výška platby bude závislá od počtu náprav  a emisných  podmienok, návrh poplatkov v rozpätí medzi 27 až 37 pfennigov za km bude ešte zosúladený s ostatnými krajinami EÚ. 

Zmena využívania systému Euronálepky na EFC musí spĺňať podmienky interperability s ostatnými štátmi EÚ a musí byť konkurencieschopný súčasnému systému. Zároveň musí rešpektovať spoločné podmienky európskej kamiónovej dopravy

Tieto opatrenia na zavedenie spoplatnenia nákladnej dopravy počas nasledujúcich 10 rokov umožnia lepšie využitie finančných prostriedkov ako doterajšie zdĺhavé plánovanie financovania rozvoja cestnej infraštruktúry.

V ďalšom období sa uvažuje zaviesť spoplatnenie nákladnej cestnej dopravy aj na celej cestnej sieti. Takéto spoplatnenie je už zavedené od roku 2001 vo Švajčiarsku, kde nákladné vozidlá od 3,5 t platia poplatok za používanie ľubovolnej triedy cesty (podľa kategórie vozidla od 18  - 72 pfennigov za km). 

	Veľké automobilky ( BMW, Volkswagen) pripravujú aplikácie telematických palubných systémov v sériovej výbave nákladných i osobných automobilov.

Rakúsko 

V Rakúsku zabezpečuje výber poplatkov  ASFINAG - spoločnosť so 100 % účasťou štátu, v ktorej sú účelovo viazané výnosy z nálepiek, mýta, a pokút. Táto spoločnosť s prostriedkami hospodári, spravuje a financuje sieť štátnych ciest. Ostatné zisky, plynúce z dopravy, idú priamo do štátneho rozpočtu a odtiaľ sú podľa potrieb rozdeľované. Z celkového počtu 2112 km spoplatnených úsekov ciest je 142 km je spoplatnených mýtom, zbytok 1970 km  nálepkovým systémom .

Ťažké nákladné vozidlá s celkovou hmotnosťou väčšou ako 12 ton od 1.1.2000 v súlade so smernicami EU neplatia diaľničnú nálepku, ale platia určitý druh dane za pohyb po celej cestnej sieti Rakúska.

 Systém spoplatnenia diaľnic je účelne  dopracovaný aj v oblasti kontroly. Kto bez použitia nálepky používa rakúsku sieť diaľnic, musí pri kontrole ihneď zaplatiť nezaplatený poplatok spolu s náhradným poplatkom podľa stanoveného sadzobníka. V prípade, že vodič nezaplatí, musí okamžite opustiť diaľnicu, priestupok je oznámený na okresné veliteľstvo a pokuta môže dosiahnuť až 60 000,- ATS. Nálepkový systém je v praxi štvrtý rok a je plne akceptovaný všetkými užívateľmi, podľa prieskumov domáci užívatelia používajú nálepku na 98,5% a zahraniční užívatelia na 92,7%.

Do augusta roku 2000 bol zavedený duálny systém spoplatnenia pre nákladné vozidlá nad 3,5t. Spoplatnenie sa vykonávalo na samostatnom odstavnom pruhu na základe elektronického zamerania a súčasne bolo vykonávané aj manuálne sčítanie. Systém bol nepružný z dôvodu spomaľovania dopravy a ukázal sa ako neefektívny.

Preto od roku 2003 Rakúsko zavedie moderný elektronický výber poplatkov pre nákladné automobily nad 12 ton  Road-Pricing. Snahou je spoplatniť nákladnú dopravu moderným systémom s vysokým stupňom hospodárnosti a účinnosti a hlavne s malými nákladmi. Tento systém sa bude zavádzať v rovnakom čase  technicky a tarifne harmonizovaný s Nemeckom .

Road-Pricing,  duálny - polootvorený systém znamená, že len určité stanovištia na diaľniciach a rýchlostných cestách budú elektronicky spoplatnené. Na strategických bodoch budú vybudované hlavné a vedľajšie stanovištia. a nebude sa používať starý systém kontroly formou odklonu dopravy. Systém musí byť v budúcnosti plne kompatibilný s EÚ do roku 2010 má byť vybudovaných 240 stanovíšť s možnosťou ďalšieho  využitia na spoplatnenie osobných automobilov.

Česká republika

Česká republika v súčasnosti hľadá taký spôsob spoplatnenia cestnej infraštruktúry , ktorým by hradila skutočné náklady a súčasne by spĺňal podmienky definované v platných smerniciach Rady Európskej únie. 

Sadzobník poplatkov za užívanie diaľnic a rýchlostných komunikácií na rok 2001 prináša zavedením denného poplatku pre vozidlá nad 12 ton významný harmonizačný krok so smernicou č. 99/62/ES.

Ďalšie kroky smerujú k postupnému zvyšovaniu ceny diaľničnej nálepky predovšetkým u ťažkých nákladných automobilov s celkovou hmotnosťou nad 12 t so snahou kompenzovať českých dopravcov v iných oblastiach (cestná daň, daňový odpočet atď.). V období po roku 2002 sa uvažuje so zmenou systému a prechodom na dva základné druhy poplatkov, na daň z motorových vozidiel a diaľničné mýto. 

V Českej republike chápu smernicu 99/62/ES ako doporučenie spoplatňovať za používanie diaľnic a vybranej cestnej siete iba ťažké nákladné vozidlá nad 12 t. V prípade zavedenia elektronického vyberania mýta sa preto pri technickom riešení uvažuje iba s nákladnými vozidlami pri úzkej spolupráci s Nemeckom. 

Pre urýchlenie a koordináciu rozvoja dopravnej telematiky bolo založené Sdružení pro dopravní telematiku SDT, ktoré v tejto oblasti združuje organizácie verejného i súkromného sektoru. Združenie spolu s ČVUT Praha z poverenia Ministerstva dopravy a spojov spracováva štúdiu rozvoja elektronických platieb v ČR.

Z  dôvodov interoperability systémov a štandardov je Česká republika členom medzinárodných inštitúcií  ISO,  CEN a od roku 1999 je Ministerstvo dopravy a spojov členom organizácie ERTICO.